צִוָּה הָאֵל



	
	צִוָּה הָאֵל
	




צִוָּה הָאֵל / לְיִשְׂרָאֵל / לִשְׁמֹר בְּרִיתוֹ וְדָתוֹ

וּבְחוֹתָמוֹ / הוּא יָהּ שְׁמוֹ / חָתַם עֲדָתוֹ. וּבְחוֹתָמוֹ





אוֹת זֶה אֵל רָם / שָׂם בִּבְשָׂרָם / יְגַלֶּה אַהֲבָתוֹ

בִּרְאוֹתוֹ יְלָדָיו / מַעְשֵׂה יָדָיו / עַם סְגֻלָּתוֹ. בִּרְאוֹתוֹ





לָאֵל אֶקֹּד / אַשְׁפִּיל קָדְקֹד / לָאֵל נַעְלֶה בְמַעְלָה

אֲשֶׁר נָתַן / אֵל בְּמַתָּן / לְרֹאשׁ הַגּוֹלָה. בְמַעְלָה





חֶסֶד וָחֵן / וְלֵב בּוֹחֵן / וְגַם גְּדֻלָּה כְּפוּלָה

לָעַד יִכּוֹן / בֶּטַח יִשְׁכֹּן / בְּתוֹךְ טִירָתוֹ. כְּפוּלָה





חַי גּוֹאֲלִי / חֹן נִמּוֹלִי / בֶּן שַׂר קְהָלִי וְחֵילִי

כֶּתֶם הַטּוֹב / יְהִי רָטֹב / לָעַד מוֹשְׁלִי. וְחֵילִי





אֵל חַי יָשׁוּב / לְעַם חָשׁוּב / בְּתוֹךְ זְבוּלִי בִּגְבוּלִי

יִשְׁכֹּן עֶלְיוֹן / בְּאַפִּרְיוֹן / בְּתוֹךְ נְוָתוֹ. בִּגְבוּלִי











את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/41247